Ma van 2 in hof oor R4,6 m. se bedrogArgieffoto. ŉ Ma van twee jong kinders het in die landdroshof op Worcester op aanklagte van bedrog ten bedrae van R4,6 miljoen voorgekom. Marelize Kellerman (36), ŉ oudwerknemer van ŉ regsfirma op Worcester, het haar gewese werkgewer na bewering uit geld van die maatskappy se trustrekening bedrieg, sê kapt. Philani Nkwalase, Valke-woordvoerder. “Hierdie geld is na bewerig oor ŉ tydperk van 2014 tot Junie 2018 verduister en was vir persoonlike gewin,” sê Nkwalase. “Nadat [haar werkgewer] van die bedrog bewus geword het, het hulle dit by die polisie aangemeld.” Die saak teen Kellerman is die afgelope Donderdag tot 10 Desember uitgestel. Sy is vrygelaat op borgtog van R10 000, sê Nkwalase. Elders in die Boland, op Somerset-Wes, het Mogamat Rafiek Hayners (25) in die plaaslike landdroshof op aanklagte van dwelmhandel en die onregmatige besit van ŉ vuurwapen voorgekom. Volgens Nkwalase is Hayners by ŉ bergingsplek op die dorp in hegtenis geneem nadat die Valke en die misdaadintelligensie-eenheid afgekom het op ŉ verskeidenheid dwelmmiddels en ŉ onwettige vuurwapen, waarop hulle toe beslag gelê het. Hayners moet weer Donderdag voorkom, wanneer hy aansoek om borgtog sal doen. Hy bly intussen in aanhouding.